62010CC0420
KONKLUŻJONIJIET TAL-AVUKAT ĠENERALI
JÄÄSKINEN
ippreżentati fis-27 ta’ Ottubru 2011 (
1
)
Kawża C-420/10
Söll GmbH
vs
Tetra GmbH
[talba għal deċiżjoni preliminari mressqa mil-Landgericht Hamburg (il-Ġermanja)]
“Tqegħid fis-suq ta’ prodotti bijoċidali — Direttiva 98/8/KE — Artikolu 2(1) — Kunċett ta’ ‘prodotti bijoċidali’ — Alġiċida — Prodott li jikkawża l-flokkulazzjoni ta’ organiżmi ta’ ħsara, mingħajr ma jeqridhom, igerrixxhom jew jirrendihom bla kapaċità li jagħmlu ħsara — Sustanza attiva idrossiklorur tal-aluminju — Kunċett ta’ ‘mezzi kimiċi jew bioloġiċi’”
I – Introduzzjoni
1.
Din il-kawza tagħti lill-Qorti tal-Ġustizzja l-opportunità teżamina, għall-ewwel darba, id-definizzjoni tal-kunċett ta’ “prodotti bijoċidali” u, għaldaqstant, il-kamp ta’ applikazzjoni tad-Direttiva 98/8/KE tal-Parlament Ewropew u tal-Kunsill, tas-16 ta’ Frar 1998, dwar it-tqegħid fis-suq tal-prodotti bijoċidali (
2
) (iktar ’il quddiem id-“direttiva bijoċidali”).
2.
Il-partijiet fil-kawża prinċipali Söll GmbH (iktar ’il quddiem “Söll”) u Tetra GmbH (iktar ’il quddiem “Tetra”) ma jaqblux dwar jekk il-prodott kontra l-alka TetraPond AlgoRem, li s-sustanza attiva tiegħu hija l-idrossiklorur tal-aluminju, huwiex prodott bijoċidal fis-sens tad-direttiva bijoċidali. Il-qorti tar-rinviju, il-Landgericht Hamburg (il-Ġermanja), tixtieq tkun taf liema tip ta’ effett — dirett jew indirett — fuq l-organiżmu ta’ ħsara huwa meħtieġa għall-finijiet tal-proċess bijoloġiku jew kimiku meħtieġ minn din id-direttiva. Skont il-qorti tar-rinvju, il-prodott ikkonċernat ma joqtolx l-alka, iżda jipprovoka l-agglutinazzjoni tagħhom, li jiffaċilita t-tneħħija mekkanika tagħhom prevista fl-istruzzjonijiet għall-użu tal-prodott ikkonċernat.
3.
Skont is-sistema stabbilita bid-direttiva bijoċidali, huma l-Istati Membri li għandhom jiddeċiedu jekk prodott jaqax taħt din id-direttiva jew le. Dan spiss jimplika evalwazzjoni ddettaljata u kumplessa ħafna tal-prodott ikkonċernat (
3
). Għalhekk, il-Qorti tal-Ġustizzja ma tistax tikkjarifika u tippreċiża d-definizzjoni konċernata għall-każijiet futuri kollha, iżda tista’ biss tagħti lill-qorti tar-rinviju u lill-awtoritajiet tal-Istati Membri responsabbli għall-applikazzjoni tad-direttiva bijoċidali xi indikazzjonijiet utili dwar l-interpretazzjoni tal-imsemmija direttiva.
II – Il-kuntest ġuridiku
A – Il-leġiżlazzjoni tal-Unjoni
4.
Id-direttiva bijoċidali hija intiża sabiex tistabbilixxi sistema Komunitarja ta’ awtorizzazzjoni u ta’ tqegħid fis-suq għall-finijiet tal-uzu tal-prodotti bijoċidali.
5.
L-Artikolu 2(1)(a), (d) u (f) ta’ din id-direttiva jistabilixxi:
“Għall-iskopijiet ta’ din id-Direttiva għandhom japplikaw id-definizzjonijiet li ġejjin:
(a)
Prodotti bijoċidali
Is-sustanzi attivi u t-tħejjijiet li jkun fihom sustanza attiva jew aktar, esibiti fil-għamla li fiha jkunu forniti lill-utent, maħsuba sabiex jeqirdu, igerrxu, jirrendu bla ħsara, jipprevjienu l-azzjoni, jew jeżerċitaw xorta oħra kontroll effettiv fuq kull organiżmu ta’ perikolu b’mezzi kimiċi jew bijoloġiċi.
Lista eżawrjenti ta’ 23 tip ta’ prodotti b’sett indikattiv ta’ deskrizzjonijiet ġewwa kull tip hija mogħtija fl-Anness V.
[…]
(d)
Sustanza Attiva
Sustanza jew mikro-organiżmu, inkluż mikrobu jew fungu, li jkollhom azzjoni ġenerali jew speċifika fuq jew kontra organiżmi ta’ ħsara.
[…]
(f)
Organiżmu ta’ ħsara
Kull organiżmu li għandu preżenza mhux mixtieqa jew ta’ effett determinali fuq il-bniedem, l-attivitajiet tiegħu jew il-prodotti li juża jew jipproduċi, jew fuq l-annimali jew l-ambjent”.
6.
L-Anness V tad-direttiva bijoċidali, intitolat “It-tipi tal-prodotti bijoċidali u d-deskrizzjonijiet tagħhom kif riferiti fl-Artikolu 2(1)(a) ta’ din id-direttiva” b’mod partikolari jipprovdi:
“Dawn it-tipi ta’ prodott jeskludu l-prodotti meta [li] jkunu koperti bid-Direttivi riferiti fl-Artikolu 1(2) ta’ din id-Direttiva [...] u tal-modifiki sossegwenti tagħhom [meta jkunu intiżi għal użu ddefinit taħt dawn id-direttivi].
Il-grupp prinċipali 1: Id-diżinfettanti u l-prodotti bijoċidali b’mod ġenerali
[…]
It-tip ta’ prodott 2: Id-diżinfettanti taż-żona privata u taż-żona tas-saħħa pubblika [diżinfettanti użati fil-qasam privat u fil-qasam tas-saħħa pubblika] u prodotti bijoċidali oħra
[…] kif ukoll il-prodotti wżati bħala algaċidi.
Iż-żoni ta’ l-użu jinkludu, fost ħwejjeġ oħra, pixxini tal-għawm, akwarji, ilma tajjeb għall-għawm u ilmijiet oħra; sistemi ta’ l-arja kkondizzjonata; ħitan u artijiet f’istituzzjonijiet tas-saħħa u istituzzjonijiet oħra; toilets kimiċi, ilma maħmuġ, skart ta’ l-isptarijiet, ħamrija jew substrati oħra (fil-playgrounds).
[…]”
7.
Skont l-Artikolu 16(2) tad-direttiva bijoċidali għandu jitwettaq programm ta’ ħidma għall-evalwazzjoni tas-sustanzi attivi kollha fil-prodotti bijoċidali li jkunu jinsabu diġa' is-suq fl-14 ta’ Mejju 2000 (iktar ’il quddiem is-“sustanzi attivi eżistenti”). L-inklużjoni tas-sustanzi attivi eżistenti fl-Annessi I, IA u IB ta’ din id-direttiva hija kundizzjoni għall-awtorizzazzjoni u għat-tqegħid fis-suq tal-prodotti bijoċidali li fihom dawn is-sustanzi.
8.
L-ewwel fazi ta’ dan il-programm ta’ ħidma ġiet stabbilita bir-Regolament tal-Kummissjoni (KE) Nru 1896/2000, tas-7 ta’ Settembru 2000, fuq l-ewwel fażi tal-programm rigward prodotti bijoċidali msemmi fl-Artikolu 16(2) tad-Direttiva 98/8/KE tal-Parlament Ewropew u tal-Kunsill [dwar it-tqegħid fis-suq tal-prodotti bijoċidali] (
4
).
9.
Skont l-Artikolu 3(1) tar-Regolament Nru 1896/2000, kull produttur ta’ sustanza attiva eżistenti mqiegħda fis-suq għall-finijiet tal-użu fi prodotti bijoċidali għandu “jidentifika” din is-sustanza attiva billi jipprezenta lill-Kummissjoni tal-Komunitajiet Ewropej l-informazzjoni relatata ma’ din is-sustanza msemmija fl-Anness I ta’ dan ir-regolament.
10.
L-Artikolu 4 ta’ dan ir-regolament b’mod partikolari jistabbilixxi li l-produtturi, il-formulaturi u l-assoċjazzjonijiet li jixtiequ jitolbu “l-inklużjoni” ta’ sustanza attiva eżistenti fl-Anness I jew fl-Anness IA tad-direttiva bijoċidali għal tip wieħed jew iktar ta’ prodotti għandhom jinnotifikaw din is-sustanza attiva lill-Kummissjoni.
11.
Skont l-Artikolu 6(1)(b) tar-Regolament Nru 1896/2000, regolament li jinkludi, b’mod partikolari, lista eżawrjenti ta’ sustanzi attivi eżistenti li fir-rigward tagħhom il-Kummissjoni aċċettat tal-inqas notifika waħda għandu jiġi adottat wara n-notifika msemmija fil-punt preċedenti, skont il-proċedura prevista fl-Artikolu 28 tad-direttiva bijoċidali.
12.
L-Artikolu 3 tar-Regolament tal-Kummissjoni (KE) Nru 2032/2003, tal-4 ta’ Novembru 2003, dwar it-tieni fażi tal-programm ta’ ħidma ta’ għaxar snin imsemmi fl-Artikolu 16(2) tad-Direttiva 98/8 u li jemenda r-Regolament Nru 1896/2000 (
5
), jirreferi għal tliet annessi li jikkonċernaw is-sustanzi attivi eżistenti identifikati u notifikati. L-Anness I tar-Regolament Nru 2032/2003 jinkludi lista eżawrjenti tas-sustanzi attivi eżistenti li ġew identifikati. L-Anness II ta’ dan ir-regolament jinkludi il-lista eżawrjenti tas-sustanzi attivi eżistenti li fir-rigward tagħhom b’mod partikolari ġiet aċċettata mill-inqas notifika waħda mill-Kummissjoni. L-Anness III ta’ dan ir-regolament jinkludi l-lista tas-sustanzi attivi eżistenti li ġew identifikati, iżda li fir-rigward tagħhom ma ġiet aċċettata ebda notifika u lanqas ma kien hemm espressjoni ta’ interess minn Stat Membru.
13.
Ir-Regolament tal-Kummissjoni (KE) Nru 1451/2007, tal-4 ta’ Diċembru 2007, dwar it-tieni fażi tal-programm ta’ ħidma ta’ 10 snin imsemmi fl-Artikolu 16(2) tad-Direttiva 98/8 (
6
) issostitwixxa r-Regolament Nru 2032/2003, emendat diversi drabi.
B – Il-leġiżlazzjoni nazzjonali
14.
Id-dispożizzjonijiet tad-direttiva bijoċidali ġew trasposti fid-dritt Ġermaniż permezz tal-liġi dwar il-prodotti bijoċidali (Biozidgesetz), tal-20 ta’ Ġunju 2002 (
7
). Mill-aspett tat-teknika leġiżlattiva, dawn id-dispożizzjonijiet ġew implementati fil-liġi għall-protezzjoni kontra s-sustanzi perikolużi (Gesetz zum Schutz vor gefährlichen Stoffen, imsejħa “Chemikaliengesetz”, iktar ’il quddiem il-“ChemG”), u, fi ħdan din il-liġi, prinċipalment, fl-Artikolu 3b u fl-Artikoli 12a u 12j tagħha.
15.
Id-definizzjoni legali ta’ prodotti bijoċidali li tinsab fl-Artikolu 2(1)(a) tad-direttiva bijoċidali ġiet trasposta, fid-dritt Ġermaniż, fl-Artikolu 3b(1)(i) tal-ChemG.
16.
Il-qorti tar-rinviju tikkonstata li hija għandha tibbaża ruħha fuq l-interpretazzjoni tal-Artikolu 2(1)(a) tad-Direttiva bijoċidali għall-finijiet tal-interpretazzjoni tal-Artikolu 3b(1)(i) tal-ChemG.
III – Il-kawza prinċipali, id-domandi preliminari u l-proċedura quddiem il-Qorti tal-Ġustizzja
17.
Söll u Tetra huma kompetituri fil-kummerċjalizzazzjoni ta’ prodotti kontra l-alka li għandhom jintużaw fil-vaski, partikolarment fil-vaski artifiċjali fil-ġonna, fil-pixxini naturali u fil-pixxini intiżi għall-għawm, u ma humiex qed jaqblu fuq il-klassifikazzjoni ta’ wieħed minn dawn il-prodotti bħala prodott bijoċidal.
18.
Söll, ir-rikorrenti fil-kawza prinċipali, hi tal-opinjoni li l-prodott kontra l-alka TetraPond AlgoRem huwa prodott bijoċidal li ma jistax jitqiegħed fis-suq. Hija tqis li Tetra kisret ir-regoli tal-kompetizzjoni ġusta, billi kisret regola dwar l-imġieba fis-suq, meta qiegħdet fis-suq il-prodott kontra l-alka TetraPond AlgoRem anki jekk dan tal-aħħar ma setax jiġi kkummerċjalizzat. Söll tibbaża ruħha fuq l-Artikoli 3 u 4(11) tal-liġi dwar il-kompetizzjoni żleali (Gesetz gegen den unlauteren Wettbewerb), moqrija flimkien mal-Artikoli 12a(1) u 28(8) tal-ChemG.
19.
Skont il-qorti tar-rinviju, jekk il-prodott ikkoncernat kellu jiġi kklassifikat bħala “prodott bijoċidal” fis-sens tad-direttiva bijoċidali, il-kummerċjalizzazzjoni tiegħu tkun illegali (
8
).
20.
Il-partikolarità tal-prodott hija li huwa ma jaġixxix direttament b’mod kimiku jew bijoloġiku fuq l-alka. Għall-kuntrarju, huwa jipprovoka l-agglutinazzjoni tal-alka mingħajr ma jeqridha. Din l-agglutinazzjoni, jew flokkulazzjoni, tiffaċilita t-tneħħija mekkanika tal-alka mill-ilma.
21.
Skont il-qorti tar-rinviju, is-sustanza attiva kkonċernata, l-idrossiklorur tal-aluminju, ġiet identifikata skont l-Artikolu 3 tar-Regolament Nru 1896/2000 bħala “sustanza attiva eżistenti” u hija attwalment inkluża fl-Anness I tar-Regolament Nru 1451/2007 (
9
). Min-naħa l-oħra, minħabba li ma kinitx ġiet innotifikata skont l-Artikolu 4 tar-Regolament Nru 1896/2000, din ma kinitx ġiet inkluża fl-Anness II tar-Regolament Nru 1451/2007 u għalhekk tilfet il-kapaċità tagħha li tiġi kkumerċjalizzata bħala sustanza attiva bijoċidali skont l-Artikolu 4(1) ta’ dan l-aħħar regolament.
22.
Peress li kienet tqis li hija ma setgħetx tagħti risposta ċara għad-domandi ta’ interpretazzjoni u applikazzjoni tad-dritt Komunitarju mqajma fil-kuntest tal-kawża li tressqet quddiemha, il-Landgericht Hamburg iddeċidiet li tissospendi l-proċeduri quddiemha u li tagħmel id-domandi preliminari li ġejjin lill-Qorti tal-Ġustizzja:
“1.
Għall-kwalifika ta’ prodott bħala ‘prodott bijoċidal’ fis-sens tal-Artikolu 2(1)(a) tad-Direttiva [bijoċidali] huwa neċessarju li jkun hemm effett bijoloġiku jew kimiku dirett tal-prodott fuq l-istess organiżmu noċiv, li jeqirdu, igerrxu, jirrendih innokwu, li jipprevjeni l-azzjoni minnu jew li jeżerċita xorta oħra kontroll effettiv, jew f’dan ir-rigward huwa biżżejjed li l-prodott ikollu effett indirett fuq l-organiżmu noċiv?
2.
Fil-każ li l-Qorti tal-Ġustizzja, għall-kwalifika ta’ prodott bħala ‘prodott bijoċidal’ fis-sens tal-Artikolu 2(1)(a) tad-Direttiva [bijoċidali] tqis li huwa biżżejjed li jkun hemm effett bijoloġiku jew kimiku indirett fuq l-organiżmu noċiv: liema rekwiżiti għandhom ikunu imposti fuq l-effett indirett ta’ prodott fuq l-organiżmu noċiv, sabiex dan il-prodott jiġi kklassifikat bħala prodott bijoċidal kif definit fl-Artikolu 2(1)(a) tad-Direttiva [bijoċidali], jew huwa biżżejjed kwalunkwe effett indirett b’mod jew ieħor differenti, sabiex tiġi ġġustifikata l-kwalità ta’ bijoċidal?”
23.
It-talba għal deċiżjoni preliminari waslet fil-Qorti tal-Ġustizzja fit-23 ta’ Awwissu 2010. Ġew ippreżentati osservazzjonijiet bil-miktub minn Söll, Tetra, ir-Renju tal-Belġju, kif ukoll mill-Kummissjoni. Söll u l-Kummissjoni kienu rrappreżentati waqt is-seduta li nżammet fit-22 ta’ Ġunju 2011.
IV – Analiżi
24.
Iż-żewġ domandi preliminari magħmula mill-qorti tar-rinviju jikkonċernaw id-definizzjoni tal-kunċett ta’ “prodotti bijoċidali”. Il-qorti tar-rinviju fil-fatt tistaqsi jekk l-effett bijoloġiku jew kimiku tal-prodott ikkonċernat fuq l-organiżmu ta’ ħsara għandux ikun dirett, sabiex jeqirdu, igerrxu jew jirrendih bla ħsara, jipprevjeni l-effett minnu jew jeżerċita xorta oħra ta’ kontroll effettiv jew inkella jekk huwiex suffiċjenti effett indirett fuq l-imsemmi organiżmu ta’ ħsara.
25.
Fi kliem ieħor, il-qorti tar-rinviju tixtieq tkun taf jekk huwiex biss prodott li għandu effett dirett fuq l-organiżmu ta’ ħsara stess li jaqa’ fil-kamp ta’ applikazzjoni tad-direttiva bijoċidali, jew jekk prodott li jaġixxi biss fuq l-ambjent tal-imsemmi organiżmu għandux jiġi inkluż ukoll.
26.
Id-definizzjoni ta’ prodott bijoċidal fid-direttiva bijoċidali tikkonsisti fi tliet elementi essenzjali, jiġifieri jrid ikun hemm sustanza attiva, din is-sustanza għandha tkun intiża biex teqred, tgerrex jew tirrendi bla ħsara l-organiżmu ta’ ħsara, tipprevjeni l-azzjoni minnu jew teżerċita xorta oħra kontroll effettiv, u fl-aħħar nett, l-effett tal-imsemmija sustanza għandu jkun kimiku jew bijoloġiku.
27.
Qari sempliċi ta’ din id-direttiva jikkonferma li l-prodotti intiżi biex jaġixxu direttament fuq l-organiżmu ta’ ħsara nnifsu jaqgħu f’kull każ taħt il-kamp ta’ applikazzjoni ta’ din id-direttiva. Fil-fatt, l-ewwel elementi tad-definizzjoni mogħtija mid-direttiva bijoċidali jiddeskrivu effett ta’ newtralizzazzjoni diretta (sustanzi attivi u preparazzjonijiet intiżi biex “jeqirdu, igerrxu, jirrendu bla ħsara, jipprevjienu l-azzjoni, jew jeżerċitaw xorta oħra kontroll effettiv fuq kull organiżmu ta’ perikolu”). Jekk prodott li jikkonsisti f’wieħed jew iżjed sustanzi attivi huwa intiż biex jiġi użat għal dawn il-finijiet, u dan permezz ta’ mezzi bijoloġiċi jew kimiċi, dan huwa prodott bijoċidal.
28.
Madankollu xi ngħidu għall-prodotti li jaffettwaw biss l-ambjent tal-organiżmu ta’ ħsara, iżda mhux lill-organiżmu nnifsu?
29.
Għandu jingħad mill-bidu li l-kliem tad-direttiva bijoċidali ma jeskludix l-applikazzjoni ta’ din id-direttiva fir-rigward ta’ dawn il-prodotti.
30.
Fil-fehma tiegħi, f’din il-kawża għandha tingħata iktar attenzjoni lill-aħħar parti tat-tieni element tad-definizzjoni, relatat mal-għan ta’ din is-sustanza, u għandha tiġi mistoqsija s-sinjifikat tal-espressjoni “jeżerċitaw xorta oħra kontroll effettiv” fuq organiżmu ta’ ħsara.
31.
F’dan ir-rigward, il-partijiet ġibdu l-attenzjoni għad-diskrepanzi eżistenti bejn il-verżjonijiet lingwistiċi tal-Artikolu 2(1)(a) tad-direttiva bijoċidali (
10
). Fil-fatt, ċerti verżjonijiet jifformulaw dan l-aħħar kriterju b’mod ftit iktar restrittiv, b’mod partikolari l-verżjoni Ġermaniża kkwotata mill-qorti tar-rinviju (“in anderer Weise zu bekämpfen”), kif ukoll il-verżjoni Franċiża (“combattre de toute autre manière”) (
11
). Min-naħa l-oħra, ċertu numru ta’ verżjonijiet oħra jirreferu, f’termini iktar wiesgħa, għal effett ta’ “kontroll”, bħall-verżjoni Ingliża (“exert a controlling effect”), kif ukoll bħall-verżjoni Taljana (“esercitare altro effetto di controllo”) (
12
).
32.
Jiena naħseb li l-għan tad-direttiva bijoċidali li tikseb il-protezzjoni tal-bniedem, tal-annimali u tal-ambjent, isaħħaħ l-idea li interpretazzjoni tal-espressjoni inkwistjoni bħala li tirreferi, b’mod wiesa’, għall-“kontroll” tal-organiżmi ta’ ħsara hija iktar konsistenti mal-iskop ta’ din id-direttiva, fil-kuntest li fih prodotti huma mxerrda fl-ambjent.
33.
Dan l-approċċ huwa korroborat mid-definizzjoni tas-sustanza attiva. Skont l-Artikolu 2(1)(d) tad-direttiva bijoċidali, din hija sustanza jew mikro-organiżmu, inkluż virus jew fungus, li għandu effett ġenerali jew speċifika fuq jew kontra l-organiżmi ta’ ħsara. Bħala konsegwenza, il-klassifikazzjoni ta’ prodott bijoċidali ma hijiex ristretta biss għall-prodotti li fihom sustanzi attivi li għandhom effett fuq l-organiżmu ta’ ħsara. Din il-klassifikazzjoni tkopri wkoll is-sustanzi attivi li għandhom effett ġenerali jew speċifika fuq l-organiżmu ta’ ħsara.
34.
F’dan ir-rigward, il-formulazzjoni l-ġdida proposta mill-Kummissjoni tidher li hija rilevanti. Skont il-Kummissjoni, ifformulata mill-ġdid f’termini iktar astratti, id-domanda tkun kif ġej, jiġifieri d-direttiva bijoċidali tkopri wkoll prodott li jista’ jkun ta’ riskju għall-ambjent minħabba l-mod ta’ azzjoni kimika jew bijoloġika tiegħu, iżda li l-effett dirett tiegħu fuq l-organiżmi fil-mira la huwa bijoloġiku u lanqas kimiku?
35.
Fi kliem ieħor, ta’ min jistaqsi jekk il-prodott jikkawżax katina kawżali li r-riżultat tagħha jkun li l-ħajja tal-organiżmu ta’ ħsara ssir iktar diffiċli, li l-preżenza tiegħu tkun imnaqqsa jew li l-organiżmu ta’ ħsara jsir iktar kontrollabbli. F’każ bħal dan, il-prodott ikkonċernat jifforma parti integrali minn proċess li l- għan tiegħu huwa preċiżament dak li l-organiżmu ta’ ħsara jkun miġġieled jew ikkontrollat. Għaldaqstant dan għandu jiġi kklassifikat bħala bijoċidal, anki jekk l-effett li huwa jipproduċi ma jaffettwax direttament l-organiżmu ta’ ħsara permezz ta’ mekkaniżmu kimiku jew bijoloġiku.
36.
Barra minn hekk, għandu jingħad ukoll li l-qerda tal-organiżmi ta’ ħsara kkawżata mis-sustanza attiva tal-prodott ma hijiex rikjesta mid-direttiva bijoċidali. F’dan il-każ, ġie enfasizzat, kemm mill-partijiet kif ukoll mill-qorti tar-rinviju, li l-alka ma tmutx bħala konsegwenza tat-trattament, iżda tkompli l-fotosinteżi tagħha, u li l-flokkulazzjoni kkawżata mis-sustanza attiva tista’ tiġi meqruda meta titħallat mal-ilma. F’dan ir-rigward, għandu jiġi nnotat li l-Anness V tad-direttiva bijoċidali isemmi, fost it-tipi ta’ prodotti msemmija fin-Nru 19 (“ir-ripellanti u l-attrattanti”) l-iktar “il-prodotti wżati għall-kontroll ta’ l-organiżmi ta’ ħsara [...], billi jreġġgħu lura [jbegħdu] jew jattiraw”. Jekk prodott li jbiegħed l-organiżmi ta’ ħsara huwa msemmi fost il-prodotti bijoċidali, dan ifisser li l-qerda tal-organiżmi ta’ ħsara ma hijiex kundizzjoni neċessarja sabiex il-prodott ikun ikklassifikat bħala prodott bijoċidali.
37.
Għaldaqstant, hemm lok li tingħata interpretazzjoni wiesgħa lill-kunċett ta’ “prodotti bijoċidali” fid-direttiva bijoċidali u li għaldaqstant jiġi ammess li l-imsemmi kunċett ma jeskludix prodotti li l-effett kimiku jew bijoloġiku tagħhom jaffettwa l-ambjent tal-organiżmu ta’ ħsara u mhux l-organiżmu nnifsu.
38.
Madankollu, għalkemm id-direttiva bijoċidali hija maħsuba biex tapplika għall-prodotti bijoċidali ddefiniti fl-Artikolu 2(1)(a) tagħha, hija madankollu teskludi l-prodotti li huma ddefiniti jew li jaqgħu fil-kamp ta’ applikazzjoni tad-direttivi l-oħra msemmija fl-Artikolu 1(2) tagħha. Għalhekk għandu jiġi kkunsidrat il-fatt li d-direttiva bijoċidali hija waħda minn fost għoxrin direttiva oħra. Il-kamp ta’ applikazzjoni tagħha għandu jiġi interpretat b’tali mod li ma jipprovokax sovrapożizzjoni mad-direttivi l-oħra msemmija fl-Artikolu 1(2) tagħha (
13
).
39.
Barra minn hekk, il-kamp ta’ applikazzjoni tad-direttiva bijoċidali għandu jkun jista’ jiġi ddefinit f’każijiet konkreti abbażi ta’ elementi oġġettivi. F’din il-kawza, għandhom jiġu nnotati żewġ elementi konkreti.
40.
Fl-ewwel lok, skont il-qorti tar-rinviju, is-sustanza attiva inkwistjoni hija inkluża fl-Anness I tad-direttiva bijoċidali. Minn din l-inklużjoni jirriżulta li din is-sustanza attiva ġiet identifikata bħala sustanza attiva eżistenti użata fil-prodotti bijoċidali.
41.
Fit-tieni lok, għandu jiġi nnotat li l-alġiċidi bħala tip ta’ prodott kopert minn din id-direttiva huma msemmija bħala eżempju fl-Anness V (fost it-tipi ta’ prodotti msemmija fin-Nru 2) tad-Direttiva bijoċidali. Għalhekk għandu jiġi kkonstatat li l-leġiżlatur Ewropew kellu l-intenzjoni jdaħħal il-prodotti intiżi sabiex jikkombattu l-alka fil-kamp ta’ applikazzjoni tad-direttiva bijoċidali. Għandhom ukoll debitament jittieħdu inkunsiderazzjoni l-eżempji mogħtija mil-leġiżlatur, li jirriżultaw b’mod ċar minn din id-direttiva, biex jiġu interpretati l-kriterji li jiddefinixxu l-kamp ta’ applikazzjoni tagħha.
42.
Madankollu, dawn huma indizji oġġettivi li ma jistgħux jiġu applikati b’mod mekkaniku (
14
). Għandu jitfakkar li d-direttiva bijoċidali hija intiża sabiex tapplika f’oqsma varjati ħafna, kif muri tajjeb bl-eżempji ċċitati fil-Manwal ta’ Deċiżjonijiet redatt mill-Kummissjoni għall-awtoritajiet tal-Istati Membri għall-applikazzjoni tad-direttiva bijoċidali (
15
). Abbażi tal-imsemmija eżempji, huwa ċar li kull każ għandu jiġi analizzat bir-reqqa mill-awtoritajiet nazzjonali (
16
).
V – Konklużjoni
43.
Fid-dawl tal-kunsiderazzjonijiet preċedenti, nissuġġerixxi lill-Qorti tal-Ġustizzja li tirrispondi d-domandi preliminari magħmula mil-Landgericht Hamburg bil-mod li ġej:
“1.
Sabiex jiġi kklassifikat bħala ‘prodott bijoċidal’ fis-sens tal-Artikolu 2(1)(a) tad-Direttiva 98/8/KE tal-Parlament Ewropew u tal-Kunsill, tas-16 ta’ Frar 1998, dwar it-tqegħid fis-suq tal-prodotti bijoċidali, il-prodott ikkonċernat ma għandux neċessarjament ikollu effett bijoloġiku jew kimiku dirett fuq l-organiżmu ta’ ħsara.
2.
Effett bijoloġiku jew kimiku indirett fuq jew kontra l-organiżmu ta’ ħsara huwa biżżejjed meta dan jifforma parti integrali minn katina kawżali li l-għan tagħha huwa li teżerċita xorta oħra kontroll effettiv fuq l-organiżmu ta’ ħsara.”
(
1
)	Lingwa oriġinali: il-Franċiż.
(
2
)	ĠU Edizzjoni Speċjali bil-Malti, Kapitolu 3, Vol. 23, p. 3. Il-ġurisprudenza relatata ma’ din id-direttiva ma hijiex abbundanti. Ara, per eżempju, is-sentenza tal-15 ta’ Lulju 2004, Schreiber (C-443/02, Ġabra p. I-7275).
(
3
)	Ara, per eżempju, każijiet deskritti fil-“Manual of Decisions for Implementation of Directive 98/8/EC concerning the placing on the market of biocidal products”, l-aħħar emenda bid-data tas-6 ta’ Jannar 2011, disponibbli bl-Ingliż fuq is-sit http://ec.europa.eu/environment/biocides/index.htm.
(
4
)	ĠU Edizzjoni Speċjali bil-Malti, Kapitolu 3, Vol. 30, p. 266.
(
5
)	ĠU Edizzjoni Speċjali bil-Malti, Kapitolu 3, Vol. 41, p. 92.
(
6
)	ĠU L 325, p. 3.
(
7
)	BGBl. I, p. 2076.
(
8
)	Il-qorti tar-rinviju tirrileva li jeżistu diverġenzi fil-ġurisprudenza dwar din il-kwistjoni fil-livell nazzjonali.
(
9
)	Għall-finijiet ta’ ċarezza, ninnota li l-idrossiklorur tal-aluminju ma jidhirx taħt dak l-isem fl-Anness I tar-Regolament Nru 1451/2007. Madankollu, dan l-anness jinkludi sustanzi b’isem simili, partikolarment il-klorur tal-aluminju bażiku (Nru KE 215-477-2, N CAS 1327-41-9) u l-klorur tad-dialuminju pentaidrossidu (Nru KE 234-933-1, N CAS 12042-91-0).
(
10
)	Skont ġurisprudenza stabilita fil-każ ta’ diskrepanzi bejn id-diversi verżjonijiet lingwistiċi tal-istess dispożizzjoni, l-imsemmija dispożizzjoni għandha tiġi interpretata skont l-iskema ġenerali u l-għan tal-leġiżlazzjoni li hija tikkostitwixxi parti minnha (ara, fl-aħħar lok, is-sentenza tat-3 ta’ Marzu 2011, Il-Kummissjoni vs Il-Pajjiżi l-Baxxi, C-41/09, Ġabra p. I-831, punt 44).
(
11
)	Ara wkoll il-verżjonijiet Daniża u Olandiża.
(
12
)	Ara wkoll il-verżjonijiet Spanjola, Portugiża, Finlandiża u Svediża.
(
13
)	Fost id-direttivi msemmija fl-Artikolu 1(2) tagħha, hemm partikolarment id-Direttiva tal-Kunsill 76/768/KEE, tas-27 ta’ Lulju 1976, dwar l-approssimazzjoni tal-liġijiet tal-Istati Membri li għandhom x’jaqsmu mal-prodotti kosmetiċi (ĠU Edizzjoni Speċjali bil-Malti, Kapitolu 13, Vol. 3, p. 285). Abbażi ta’ din id-direttiva, ġiet adottata d-Deċiżjoni tal-Kummissjoni 96/335/KE, tat-8 ta’ Mejju 1996, li tistabbilixxi inventarju u nomenklatura komuni ta’ingredjenti li jintużaw fi prodotti kosmetici (ĠU Edizzjoni Speċjali bil-Malti, Kapitolu 13, Vol. 16, p. 3). Din id-deċiżjoni, kif tirriżulta mid-Deċiżjoni tal-Kummissjoni 2006/257/KE, tad-9 ta’ Frar 2006, li temenda d-Deċiżjoni 96/335/KE (ĠU L 97, p. 1), issemmi, hija wkoll, il-klorur tad-dialuminju pentaidrossidu (ara n-nota ta’ qiegħ il-paġna 9 ta’ dawn il-konklużjonijiet).
(
14
)	Għaldaqstant, per eżempju, prodott li fih il-kaffeina ma jaqax awtomatikament fil-kamp ta’ applikazzjoni tad-direttiva bijoċidali, anki jekk il-kaffeina hija msemmija bħala sustanza attiva fl-Anness I tar-Regolament Nru 1451/2007, sa fejn l-użi tal-imsemmi prodott ma humiex dawk previsti mid-direttiva bijoċidali.
(
15
)	Imsemmija iktar ’il fuq fin-nota ta’ qiegħ il-paġna 3.
(
16
)	Barra minn hekk ninnota, li reviżjoni tad-direttiva bijoċidali kienet ġiet proposta mill-Kummissjoni, ara b’mod partikolari d-Dokumenti COM(2008) 620 u COM(2009) 267. Il-Kummissjoni tipproponi li d-direttiva bijoċidali tiġi ssostitwita b’regolament. Matul il-proċess leġiżlattiv, ġew proposti ċerti preċiżjonijiet fir-rigward tad-definizzjoni tal-prodott bijoċidal (ara l-punt 31 ta’ dawn il-konklużjonijiet). Madankollu, dan il-proċess għadu ma ġiex ikkompletat.